টানা ১৪ দিন প্রেসিডেন্সি জেল হেফাজতে বন্দি থাকার পরে, আজ সোমবার আলিপুর আদালতের  হাজিরা দেবেন অভিনেতা বিক্রম চট্টোপাধ্যায়। 
এই দিন তিনি চার্জশিটেরর প্রতিলিপি চেয়ে আবেদন জানাবেন। কিন্তু এই দিন আদালতে হাজির হলেও, নতুন করে জামিনের আর্জি জানাবেন না বিক্রম। 
আগামী ২৬ জুলাই আলিপুর জেলা জজের এজলাসে বিক্রমের জামিন সংক্রান্ত আবেদনের শুনানি হওয়ার কথা। তার আগে চার্জশিটের প্রতিলিপি সংগ্রহ করতে উদ্যোগী হয়েছেন অভিনেতা। তাঁর বিরুদ্ধে চার্জশিটে ভারতীয় দণ্ডবিধির ৩০৪ (অনিচ্ছাকৃত খুন), ২৭৯ (বেপরোয়া গাড়ি চালানো), ৩৩৮ (দুর্ঘটনায় জখম), ৪২৭ (সরকারি সম্পত্তির ক্ষতি) এবং মোটর ভেহিকেল্‌স আইনের ১৮৫ (মত্ত অবস্থায় গাড়ি চালানো) ধারায় অভিযোগ এনেছে টালিগঞ্জ থানা। গত ১৯ জুলাই নিম্ন আদালতে তা জমা করেছে পুলিশ।

প্রসঙ্গত, ২৯ এপ্রিল দক্ষিণ কলকাতার লেক মলের কাছে গাড়ি দুর্ঘটনায় মৃত্যু হয় মডেল সনিকা সিংহ চৌহানের। গত ৫ জুলাই ইএম বাইপাসেরএকটি মলের সামনে থেকে গ্রেফতার করা হয় বিক্রম চট্টোপাধ্যায়কে।  
চার্জশিটে তদন্তকারীদের দাবি, বিক্রম মদ্যপ অবস্থায় বেপরোয়া গতিতে গাড়ি চালাচ্ছিলেন। আর তার জেরেই মৃত্যু হয় সনিকার। পুলিশ সূত্রে এমনই জানা গিয়েছে।